[{"text_idx": "#000002", "text": "Canu, Cyfieithu a Chyfaethogi\u2019r Gymraeg!"}, {"text_idx": "#000003", "text": "Enw fi ydy Megan Haf ac rwy\u2019n tarddu o bentref bach ger Rhydaman, Sir Gaerfyrddin. Er fy mod i\u2019n fyfyrwraig y Gymraeg ym Mhrifysgol Caerdydd, nid hynny yn unig sydd yn llenwi\u2019n dyddiau.\nAr hyd y blynyddoedd, rwyf bendant wedi dysgu am bwysigrwydd seibiau ac am gymryd yr amser i wneud yr hyn sydd yn tawelu\u2019ch meddwl. Ac felly, ymhlith y traethodau a darlithoedd i gyd, dyma fi\u2019n troi at ganu, perfformio a chyfieithu\u2019n greadigol.\nDechreuais i ganu cyn gynted a gallwn siarad, roedd hi\u2019n amhosib fy nghadw i\u2019n dawel o\u2019r cychwyn cyntaf (yr un hen stori heddiw!). Does gen i ddim un atgof o\u2019m plentyndod lle\u2019r oedd yr awydd i fod ar lwyfan ddim yn bresennol o fewn fy nghymeriad."}, {"text_idx": "#000004", "text": "Bellach, wrth i mi gamu i fy ugeiniau, rwyf wedi sefydlu tudalen Instagram a Facebook er mwyn lledaenu fy nghanu, sef \u2018Cerdd Megan Haf\u2019. O\u2019r cyngherddau elusennol, i'r priodasau ac angladdau... roedd yr amserlen yn prysuro a\u2019r milltiroedd yn pentyrru ar fy nghar bach gwyn.\nGwerthfawrogaf bob cynnig i ganu mewn digwyddiad a prin iawn yw\u2019r pethau sy\u2019n rhoi\u2019r un fath o hapusrwydd i mi. Rwyf wrth fy modd yn canu caneuon Disney, caneuon poblogaidd a chaneuon Theatr gerddorol. Un o\u2019m ffefrynnau ydy \u2018Hopelessly Devoted to You\u2019 o\u2019r ffilm Grease!\nYn ogystal a\u0302 chanu, treuliaf lawer o\u2019m hamser yn cyfieithu caneuon o\u2019r Saesneg i\u2019r Gymraeg, ac er nad ydw i\u2019n arbenigwr ar yr iaith, mae\u2019r astudiaethau gradd yn fy ngalluogi i gyfieithu\u2019n gywir ac yn groyw."}]